Među zakonima koje MUP namjerava donijeti iduće godine je i Zakon o prekršajima protiv javnog reda i mira. Taj zakon nije bitnije mijenjan od 1977, a da ne korespondira s današnjim vremenom vidljivo je već iz činjenice da su novčane kazne propisane u njemačkim markama. Na to godinama upozorava i struka, posebno zbog nedorečenih odredbi koje su dovele do krajnje neujednačene sudske prakse kada je riječ o isticanju simbola totalitarnih režima, piše Večernji list.



U procjeni učinaka koje bi trebao polučiti novi zakon Ministarstvo najavljuje kako će se “sveobuhvatnije utvrditi relevantni pojmovi, pravni instituti i obilježja prekršaja protiv javnog reda i mira” i “propisati kao prekršaj i neka druga ponašanja koja mogu imati izravni štetan utjecaj na stanje javnog reda i mira te otkloniti postojeće praznine i nedorečenosti pojedinih odredbi važećeg zakona i mogućnost njihova različitog tumačenja i primjene”.

Odnosi li se taj dio upravo na potrebu preciznijeg definiranja isticanja totalitarnih simbola, posebno ustaškog pozdrava “za dom spremni”, za sada nisu spremni govoriti, no iz Vlade već neko vrijeme dolaze najave izmjena niza zakona kako bi se prilagodili preporukama tzv. Vijeća za suočavanje s prošlošću, koje je još u veljači zaključilo da bi trebalo precizirati zakone kako bi oni kojima je do isticanja ZDS-a znali kakve će posljedice zbog toga trpjeti.



